Formanden for Børne og Ungdomsudvalget i Frederikshavn Kommune Paul Rode Andersen (SF) vil styrke samarbejdet mellem læger, sygehuse og kommunen.

Initiativet kommer efter familietragedien i Frederikshavn, hvor en ung mor i fredags kvalte sit ni dage gamle barn. TV2/Nord kunne mandag fortælle, at den 20-årig mor i dagene op til tragedien var i kontakt med både sundhedsplejerske, egen læge, skadestuen og Region Nordjyllands Center for selvmordsforebyggelse. Administrationen i Frederikshavn Kommune har sendt en redegørelse til Børne- og Ungdomsudvalget. Her er kommunens vurdering, at der er handlet rettidig i forhold til den unge kvinde. - Samlet vurderes sagen således håndteret helt efter almindelig praksis i situationer, hvor der er behov for ekstra opmærksomhed omkring forældrene, oplyser Paul Rode Andersen i en pressemeddelelse.